Gambar Terbaru Set Penggambaran Black Widow Mungkin Dedahkan Watak Misteri Pelakon Florence Pugh
Sejak bintang filem Midsommar, Florence Pugh menyertai barisan pelakon filem Black Widow, banyak spekulasi peminat tentang watak misteri yang bakal dilakonkan aktres tersebut. Spekulasi yang paling popular adalah watak Yelena Belova, karakter kedua yang menggunakan gelaran Black Widow dalam siri-siri komik Marvel. Terbaru, beberapa keping gambar dari set penggambaran filem Black Widow telah didedahkan kepada umum, dan ia mungkin mengesahkan teori peminat mengenai watak yang bakal dibawa Florence Pugh. Dalam gambar yang didedahkan itu, ia menunjukkan ‘stunt double’ untuk pelakon Florence Pugh dan Scarlett Johansson. Manakala satu lagi gambar menunjukkan  kotak kayu tertera nama Yelena pada label, karakter yang mungkin dilakonkan Pugh. Apapun, gambar yang didedahkan itu bukanlah pengesahan rasmi mengenai karakter yang bakal dilakonkan Florence Pugh. Mungkin senarai penuh pelakon dan karakter filem Black Widow bakal didedahkan kepada peminat pada konvensyen San Diego Comic-Con, Julai ini.